ደቡብ አፍሪካ የኦሊምፒክ እግር ኳስ ቡድኗን በኮሮና ቫይረስ ስጋት ወደ ጃፓን አትልክም
በ2020 የቶኪዮ ኦሊምፒክ ጨዋታ ደቡብ አፍሪካ የእግር ኳስ ቡድኗን በኮሮና ቫይረስ ስጋት ወደ ጃፓን እንደማትልክ አስታወቀች። ዘጋርዲያን እንደዘገበው፤ ደቡብ አፍሪካና ጃፓን ከአራት ወራት በኋላ የሚካሄደው የቶኪዮ ኦሊምፒክ ከመድረሱ በፊት የወዳጅነት ጨዋታ ለማድረግ እቅድ ይዘው ነበር። የሁለቱ ሀገራት ብሔራዊ ቡድኖች ከአንድ ወር በኋላ ጨዋታቸውን ለማድረግ የታሰበ ቢሆንም ደቡብ አፍሪካ ከኮሮና ቫይረስ ጋር ተያይዞ ባላት ስጋት የኦሊምፒክ እግር ኳስ ብሔራዊ ቡድኗን ወደ ጃፓን እንደማትልክ ውሳኔ ላይ መድረሷን አመልክቷል።የጃፓን እግር ኳስ ማህበር የደቡብ አፍሪካ እግር ኳስ ማህበርን
ለማግባባት ሙከራዎችን አድርጎ እንደነበር ዘገባው ጠቅሶ ፤ በጃፓን እስካሁን ባለው ሁኔታ 85 ሰዎች በኮሮና ቫይረስ መጠቃታቸው
ለደቡብ አፍሪካውያን ስጋት በመፍጠሩ ውሳኔያቸውን ሊቀይሩ እንዳልቻሉ ተነግሯል። የደቡብ አፍሪካ እግር ኳስ ማህበር ተጠባባቂ ሥራ
አስኪያጅ ጌይ ሞኮየና በጉዳዩ ላይ በሰጡት አስተያየት፤ የጃፓን እግር ኳስ ማህበር ውሳኔያቸውን ቀስ ብለው እንዲያጤኑት ተናግሮ
ነበር። ይሁንና በደቡብ አፍሪካ በኩል የተለወጠ ሀሳብ እንደሌለ አስረድተዋል።ተጠባባቂ ሥራ አስኪያጁ ማህበሩ እዚህ ውሳኔ ላይ ሊደርስ የቻለበትን
ምክንያት ሲያብራሩ፤ «ጃፓን ውሳኔያችሁን ቀይሩ እያለችን ነው፤ እኛ ግን ምንም የምንቀይርበት ሁኔታ የለም። እኛ ቅድሚያ የምንሰጠው
የተጫዋቾቻችን ደህንነት ነው»ብለዋል። አክለውም የተጫዋቾችን ሕይወት አደጋ ውስጥ መክተት እንደማይፈልጉ ተናግረዋል። በተመሳሳይ የኮትዲቯር ብሔራዊ ቡድን ከወር በኋላ ለወዳጅነት
ጨዋታ ወደ ጃፓን ለማምራት እቅድ የያዘ ሲሆን እስካሁን ምንም የተባለ ነገር የለም። በሐምሌ ወር ለሚጀምረው ኦሊምፒክ ስድስት ከተሞች
የእግር ኳስ ጨዋታዎችን ለማስተናገድ ተመርጠዋል። ደቡብ አፍሪካና አይቮሪ ኮስት በወንዶች እግርኳስ ለመሳተፍ ከአፍሪካ ማጣሪያውን
አልፈዋል። የመጪው ኦሊምፒክ ሥራ አስፈፃሚ ቶሺሮ ሙቶ ከዚህ ቀደም እንዳሉት የኦሊምፒክ ጨዋታዎችን መሰረዝም ሆነ ማስተላለፍ ግምት
ውስጥ አለመግባቱን በዘገባው ተመልክቷል። አዲስ ዘመን የካቲት 17/2012 ዳንኤል ዘነበ